text: Politi skød okser
  16 september 2012 kl. 14.18
  Dramatik i grøft ved Almind, da to okser i en forulykket trailer ikke ville lade sig aflive af dyrlæge.
  To okser, som ville stikke af fra en væltet kreaturtrailer nær Kolding, er blevet skudt af politiet.
  Hændelsen udspillede sig søndag ved middagstid på Vejlevej ved Almind nord for Kolding.
  Traileren med de to dyr var hoppet af krogen og landet i en grøft, oplyser vagtchef Lars Thomsen fra Sydøstjyllands Politi.
  En dyrlæge blev tilkaldt for at aflive dyrene, men det gik anderledes end planlagt.
  - Han prøver at komme ind til dem, men de bliver skræmt og ser så deres snit til at stikke af, siger Lars Thomsen.
  To betjente, der stod ved siden af, besluttede derefter at dræbe dyrene for at undgå ulykker i trafikken.
  - Et skud til hver, fortæller vagtchefen.
  